
Татарстан Республикасы Президенты Рөстәм Миңнеханов һәм Россия Авыл хуҗалыгы министры Дмитрий Патрушев «Казан Экспо» халыкара агросәнәгать күргәзмәсе мәйданчыгында оештырылган «Агроволга-2022» халыкара агросәнәгать күргәзмәсе экспозициясе белән таныштылар. Күргәзмәдә шулай ук Брянск өлкәсе Губернаторы Александр Богомаз да булды.

«Агроволга» күргәзмәсе икенче тапкыр уза һәм АСКда алдынгы технологияләрне күрсәтү өчен иң мөһим мәйданчыкларның берсе булып тора. Быел күргәзмә Россиянең 65 төбәгеннән һәм 15 илдән 12 меңнән артык катнашучыны җыйды. Экспозициядә тармак фәненең казанышлары, Игенчелек, терлекчелек һәм эшкәртү өчен заманча техника һәм җайланмалар, шулай ук селекция, минераль ашламалар һәм үсемлекләрне саклау чаралары яңалыклары тәкъдим ителгән.

Күргәзмәдә катнашучыларны һәм кунакларны сәламләп, Дмитрий Патрушев Идел буе федераль округы һәм Татарстан Республикасы гадәттәгечә тармакның күп кенә юнәлешләрендә, аерым алганда, эшкәртелгән сөт, үсемлек мае җитештерү буенча ышанычлы позицияләр били, дип билгеләп үтте. Моннан тыш, төбәктә авыл хуҗалыгы машина төзелешен үстерү өчен яхшы база бар.

Министр ассызыклаганча, хәзер агросәнәгать комплексы өчен мөһим этап – Россия авыл хуҗалыгы хезмәтчәннәре планлы рәвештә урып-җыю кампаниясенә керешә. Идел буе федераль округы һәм Татарстан Республикасы сезонлы кыр эшләрен башлап җибәрә инде. Дмитрий Патрушев аграрийларга яхшы һава торышы һәм югары уңышлар теләде, үз чиратында, Россия Федерациясе Авыл хуҗалыгы министрлыгы тармакка мөмкин булган барлык ярдәм күрсәтүне дәвам итәчәк, дип өстәде.

Татарстан Президенты билгеләп үткәнчә, «Агроволга-2022» күргәзмәсенә АСК белгечләре кирәк һәм товар җитештерүчеләр, авыл халкы һәм галимнәр арасында хезмәттәшлекне үстерүгә ярдәм итә. «Безгә бик күп кунаклар килде, алар үз продукцияләрен тәкъдим иттеләр. Алар бездә перспективалы партнерларын күрә. Без күргәзмәдә катнашучыларның барысына да чын күңелдән рәхмәт белдерәбез», - диде Рөстәм Миңнеханов, чараның югары дәрәҗәдә оештырылуын билгеләп.

Ул ассызыклаганча, Россия Федерациясе Авыл хуҗалыгы министрлыгы ягыннан һәрьяклы ярдәм республиканың агросәнәгать секторының нәтиҗәле үсешенә ярдәм итә. «Барлык программаларда да без катнашабыз. Министрлыкның барлык структур бүлекчәләренә – банк өлкәсе, лизинг системасы, башка хезмәтләргә зур рәхмәт. Уртак эшебез авыл хуҗалыгы өлкәсендә безгә яңа уңышларга ирешергә мөмкинлек бирә», - дип белдерде ТР Президенты.

Аннары Рөстәм Миңнеханов һәм Дмитрий Патрушев Татарстан Республикасы дәүләт бүләкләрен һәм ведомство бүләкләрен тапшырдылар.

Брянск өлкәсе губернаторы Александр Богомаз үз чиратында билгеләп үткәнчә, «Агроволга-2022» күргәзмәсендә үзебезнең агросәнәгать комплексының яңа эшләнмәләре һәм казанышлары күрсәтелгән. «Татарстанлыларны бүгенге көндә республика ирешкән уңышлары белән котлыйсым килә. Татарстан хаклы рәвештә безнең илдә авыл хуҗалыгы продукциясе җитештерүчеләр унлыгына керә. Бүген республика ышанычлы рәвештә яңа уңышларга бара», - дип өстәде ул.

Павильонда да, ачык һавада да җәелдерелгән киң экспозиция кысаларында күргәзмәдә катнашучылар АСКның төрле өлкәләрендә: авыл хуҗалыгы техникасы һәм запас частьләр, игенчелек, терлекчелек, цифрлаштыру, саклау, эшкәртү һәм төргәкләү, мелиорация һ.б. өлкәләрдәге үз эшләнмәләрен тәкъдим иттеләр. Ил селекциясенең 220дән артык перспективалы һәм иң җайлаштырылган яңа сортлары сорт сынау участогында тәкъдим ителгән.

Экспозицияне карау барышында Рөстәм Миңнеханов һәм Дмитрий Патрушев Минзәләдә яшәүче күп балалы Заһиевлар гаиләсе белән очраштылар һәм аларны Гаилә, мәхәббәт һәм тугрылык көне белән котладылар.

Шулай ук бүген Россия Авыл хуҗалыгы министрының Татарстан Президенты белән эшлекле очрашуы узды. Дмитрий Патрушев билгеләп үткәнчә, Татарстан, гадәттәгечә, дәүләт ярдәмен алучыларның иң зурларыннан берсе. Узган ел акча үзләштерү 99,8% тәшкил иткән. Агымдагы елда тармакка ярдәм итү өчен 4 млрд. сум тирәсе акча бүлеп бирелгән, җиткерү проценты Россия буенча уртача күрсәткечкә туры килә.

Авыл хуҗалыгы культураларының уңдырышлылыгын планлы рәвештә үстерү өчен ашламалар кертү күләме мөһим роль уйный. Хәзерге вакытта Татарстан Республикасында бу күрсәткеч ил буенча уртача күрсәткечтән артып китә. Тагын бер фактор – мелиорацияне үстерү. Төбәктә мелиорацияләнгән җирләрне авыл хуҗалыгы җитештерүендә куллану проценты шактый югары – 97%тан артык. Бу күрсәткечне өстәмә рәвештә арттырырга һәм мелиорация объектларын планлы рәвештә яңартырга авыл хуҗалыгы җирләрен әйләнешкә кертү һәм мелиорация комплексын үстерү буенча дәүләт программасында катнашу ярдәм итәчәк. 2022 елда аның кысаларында Татарстаннан 360 млн. сумлык 36 проект субсидияләнәчәк.

Республикада терлекчелек дә актив үсеш ала, дип билгеләп үтте Дмитрий Патрушев. Узган ел нәтиҗәләре буенча төбәктә 2 млн. тоннага якын сөт җитештерелеп, ул илдә лидер булды. Быел үсеш дәвам итә. Шулай ук терлек һәм кош-корт үрчетү буенча да уңай динамика күзәтелә.
Рөстәм Миңнеханов һәм Дмитрий Патрушев «Агроволга-2022» күргәзмәсендә АСКның алдынгы казанышлары белән таныштылар